Налшык — Волгоград
КъБР-м Экономикэ зыужьыныгъэмкIэ и министерствэм хамэ щIыб зэпыщIэныгъэхэмкIэ и департаментым хъыбар къызэрыдигъэщIамкIэ, Астрэхъэн, Волгоград областхэм, Къалмыкъ Республикэм, Краснодар крайм сату-экономикэ IуэхухэмкIэ Къэбэрдей-Балъкъэрым и лIыкIуэу щылажьэ БжэныкIэ Хъусен мы махуэхэм Волгоград областым щыIэщ, республикэм икIыну гупыр абы зэрыщрагъэблэгъэнум теухуа зэпсэлъэныгъэхэр иригъэкIуэкIыу.
БжэныкIэм и мурадщ Къэбэрдей-Балъкъэрымрэ Волгоград областымрэ яку дэлъ медицинэ зэпыщIэныгъэхэм нэхъ куууэ зригъэубгъуну. Апхуэдэу абы иригъэкIуэкIынущ ди медицинэ лэжьакIуэхэм Волгоград дэт кардиоцентрым, жьэжьейр щызэрахъуэкI центрым я Iэзагъэм щыхагъэхъуэну, областым и медицинэ IуэхущIапIэхэм ди цIыхухэм я узыншагъэр щрагъэфIэкIуэжыну, ди республикэм къыщыщIагъэкI Iэмэпсымэхэмрэ хущхъуэхэмрэ абы я сымаджэщхэм хурагъашэу Iуэхур зэрызэтраухуэным теухуа зэпсэлъэныгъэхэр.
ЗэращIылIэну зэгурыIуэныгъэхэм къыщыгъэлъэгъуащ Волгоград областым и сабийхэмрэ балигъхэмрэ республикэм и санаторэхэм, турбазэхэм зыщрагъэгъэпсэхуну кърагъэблэгъэну, апхуэдэу КъБР-м и предприятэхэм къыщIагъэкI продукцэхэр а щIыналъэм и тыкуэнхэм щащэну.
Фигу къэдгъэкIыжынщи, лъэныкъуитIыр зэрызэдэлажьэ зэманым къриубыдэу Волгоград областым ирагъэшащ республикэм и промышленнэ предприятэхэм я продукцэ зэхуэмыдэхэр. Абыхэм ящыщщ «Телемеханика» ОАО-р, «Севкаврентген-Д», «ФармаИнтернейшиналкомпани Урысей — СНГ», «Лэгъупыкъу», «Первый питейный завод», «Агро-инвест»-ООО-хэр, «ЭКОМИЛК» IуэхущIапIэр.
Къэрэщей Элеонорэ.
